మియా మిష్క్ మసీదు

మియా మిష్క్ మసీదు తెలంగాణ రాష్ట్ర రాజధాని హైదరాబాదులో ఉన్న మసీదు. పురానపూల్ కు సమీపంలో ఉన్న ఈ మసీదు 17వ శతాబ్దంలో కుతుబ్ షాహి పరిపాలకాలంలో నిర్మించబడింది.

చరిత్ర 
1678లో గోల్కొండ ఆరవ రాజు అబ్దుల్లా కుతుబ్ షా కు అంతరంగిక కార్యదర్శిగా, నవాబు అంతఃపురానికి సైన్యాధికారిగా పనిచేసిన మిష్క్‌మియా దీనిని నిర్మించాడు. ఇథియోపియాలోని హబ్సీ తెగకు చెందిన అతడిని ప్రజలు బడే మాలిక్ అని గౌరవంగా పిలిచేవారు. 1680లో మిష్క్‌మియా చనిపోయినపుడు ఈ మసీదు ప్రాంగణంలో అతడిని సమాధి చేసారు.

నిర్మాణం 
మసీదు ప్రధాన ద్వారంపైన స్తంభాలతో ఒక శాసనం అలంకరించబడి ఉంది. మసీదు వెనుక భాగంలో మసాజ్, వేడి నీటితో కూడిన స్నానాల గదులు ఉండేవి. మధ్యభాగంలో ఫౌంటెన్‌తో కూడిన వజుఖానా ఉంది. మసీదు మధ్యలో రెండు భారీ స్తంభాలు మొత్తం భవనాన్ని పట్టుకున్నట్లు కనిపిస్తాయి. సన్నని గ్రిల్స్‌తో గాజు తలుపులు మసీదు ముందు భాగంలో ఉన్నాయి. కొన్ని తివాచీలు, లైట్లు అలంకరించి ఉన్నాయి. మసీదు కుడివైపున మియాన్ మిష్క్ సమాధి ఉంది. రాజుకు అంతరంగిక కార్యదర్శిగా, నవాబు అంతఃపురానికి సైన్యాధికారిగా బాధ్యత వహించాడని మియాన్ మిష్క్ సమాధిపై ఉన్న శాసనంపై రాయబడివుంది. లోపలి భాగంలో చుట్టూ రాతి స్తంభాలు, బ్రాకెట్లు, సజ్జాలు ఉన్నాయి. ప్రధాన సమాధి ఎడమ వైపున అనేక చిన్న సమాధులు ఉన్నాయి.

ఇతర వివరాలు 
హైదరాబాద్ పట్టణాభివృద్ధి అథారిటీ సూచించిన హైదరాబాదు వారసత్వ జాబితాలో ఇది కూడా ఉంది, కానీ పురావస్తు సర్వే ఆఫ్ ఇండియాలో భాగం మాత్రం కాదు.

మూలాలు 

మస్జిద్‌లు
హైదరాబాదు మస్జిద్‌లు
హైదరాబాదు పర్యాటక ప్రదేశాలు